CELEX: 32010D0207
Language: et
Date: 2009-11-16 00:00:00
Title: Nõukogu otsus, 16. november 2009 , ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelise majanduspartnerluslepinguga ette nähtud CARIFORUMi-EÜ nõuandekomitees osalemist ja EÜ poolel asuvate organisatsioonide esindajate valimist käsitleva ühenduse seisukoha kohta

8.4.2010   
            
            
               ET
            
            
               Euroopa Liidu Teataja
            
            
               L 88/23
            
         NÕUKOGU OTSUS,
   16. november 2009,
   ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelise majanduspartnerluslepinguga ette nähtud CARIFORUMi-EÜ nõuandekomitees osalemist ja EÜ poolel asuvate organisatsioonide esindajate valimist käsitleva ühenduse seisukoha kohta
   (2010/207/EÜ)
   EUROOPA LIIDU NÕUKOGU,
   võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,
   võttes arvesse komisjoni ettepanekut,
   olles konsulteerinud Euroopa Majandus- ja Sotsiaalkomiteega
   ning arvestades järgmist:
   
               (1)
            
            
               Ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vaheline majanduspartnerlusleping (1) (edaspidi „leping”) allkirjastati 15. oktoobril 2008 ning seda on ajutiselt kohaldatud alates 29. detsembrist 2008.
            
         
               (2)
            
            
               Lepingu artikli 232 lõikes 2 on sätestatud, et CARIFORUMi-EÜ nõuandekomitees (edaspidi „komitee”) osalemise üle otsustab CARIFORUMi-EÜ ühisnõukogu (edaspidi „ühisnõukogu”), et tagada kõikide huvitatud poolte laialdane esindatus.
            
         
               (3)
            
            
               Väga oluline on tagada lepingus sätestatud institutsioonide kiire moodustamine, eriti kiirelt tuleks luua komitee, pidades silmas selle rolli lepingu rakendamise järelevalves.
            
         
               (4)
            
            
               Tuleks luua ühendusesisene menetlus EÜ poolel asuvate organisatsioonide esindajate valimiseks.
            
         
               (5)
            
            
               Euroopa Majandus- ja Sotsiaalkomitee on teatanud oma soovist aidata Euroopa kodanikuühiskonna organisatsioonide esindajate väljaselgitamisel ja valimisel ning korraldada algetapis komitee sekretariaadi tööd,
            
         ON TEINUD JÄRGMISE OTSUSE:
   Artikkel 1
   Lepinguga ette nähtud komitee alaliste liikmete valimise kohta tehtav ühisnõukogu otsus põhineb käesoleva otsuse lisas esitatud ühisnõukogu otsuse eelnõul.
   Artikkel 2
   1.   Euroopa Majandus- ja Sotsiaalkomitee teeb komisjoniga konsulteerides ja kokkuleppel komisjoniga ettepaneku lisa artikli 1 lõike 1 punktis a määratletud Euroopa organisatsioonide esindajate kohta, mille peab heaks kiitma CARIFORUMi-EÜ kaubandus- ja arengukomitee (edaspidi „kaubandus- ja arengukomitee”). Ettepaneku kohaselt esitatakse kolm esindajat ametiühinguorganisatsioonidest, kolm esindajat tööandjate organisatsioonidest, kolm esindajat mitmesuguseid sotsiaalseid ja majanduslikke huvisid esindavatest organisatsioonidest, sealhulgas põllumajandustootjate ja tarbijaühendustest, mis vastavad lisa artiklis 1 sätestatud nõuetele.
   2.   Lisa artikli 1 lõike 1 punktis c määratletud Euroopa organisatsioonidel on neli esindajat ning lisa artikli 1 lõike 1 punktis b määratletud Euroopa organisatsioonidel on kaks esindajat. Euroopa Majandus- ja Sotsiaalkomiteel palutakse luua lisa artikli 1 lõike 1 punktides b ja c määratletud organisatsioonide nimekiri. Selle jaoks avaldatakse laiemale avalikkusele nimekirjas osalemise kutse. Osalemiskutsele vastates kirjeldavad huvitatud organisatsioonid oma vastavust lisa artiklis 1 esitatud nõuetele. Nimekirjad jäävad lahtiseks, et sinna võiks lisada kõik nõuetele vastavad organisatsioonid. Komisjon kontrollib, kas nimekirja lisamist taotlevad organisatsioonid vastavad lisa artiklis 1 sätestatud nõuetele. Kui komisjon leiab, et nimekirja lisamist taotlenud organisatsioon ei vasta nimetatud nõuetele, teavitab ta taotluse esitanud organisatsiooni sellest kahe kuu jooksul alates taotluse esitamisest.
   3.   Nimekirja kuuluvaid organisatsioone hoitakse komitee tööga kursis ning neil on võimalik omal kulul osaleda komitee töös vaatlejatena.
   4.   Osalemiskutses palutakse organisatsioonidel teatada, kas üks nende esindajatest soovib saada komitee alaliseks liikmeks. Nimekirja kuuluvatel organisatsioonidel palutakse hiljem toetada kuni kaht komitee alalise liikme kandidaati nende hulgast, kes on selleks soovi avaldanud ja kes vastavad lisa artikli 1 nõuetele. EÜ pool esitab kaubandus- ja arengukomiteele artikli 1 lõike 1 punktides b ja c määratletud organisatsioone esindavateks alalisteks liikmeteks need esindajad, kes leidsid kõige rohkem toetust, tingimusel et täidetud on lisa artikli 1 nõuded.
   5.   Komitee alaliseks liikmeks soovijaid käsitlev osalemiskutse avaldatakse neli kuud enne komitee liikmete volituste lõppemist. Liikmete nimetamisel järgitakse lõikes 4 sätestatud menetlust.
   
      Brüssel, 16. november 2009
      
         
            Nõukogu nimel
         
         
            eesistuja
         
         C. MALMSTRÖM
      
   
   
      (1)  ELT L 289, 30.10.2008, lk 3.
   
      LISA
      
         CARIFORUMi-EÜ ÜHISNÕUKOGU OTSUS nr …/20..,
         mis on vastu võetud ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu alusel, CARIFORUMi-EÜ nõuandekomitees osalemise kohta
         CARIFORUMi-EÜ ÜHISNÕUKOGU,
         võttes arvesse ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelist majanduspartnerluslepingut (edaspidi „leping”), mis kirjutati alla 15. oktoobril 2008 Bridgetownis Barbadosel, eelkõige selle artiklit 232 lõiget 2,
         ning arvestades järgmist:
         Lepingu artiklis 1 esitatud eesmärke ja artiklis 5 sätestatud järelevalvekohustust silmas pidades on asjakohane kiiresti luua CARIFORUMi-EÜ nõuandekomitee (edaspidi „komitee”),
         ON TEINUD JÄRGMISE OTSUSE:
         Artikkel 1
         1.   Nõuandekomiteesse kuulub 40 kodanikuühiskonna organisatsioone esindavat alalist liiget, kellest 25 on CARIFORUMi riikides asuvate organisatsioonide esindajad ja 15 EÜ poole riikides asuvate organisatsioonide esindajad.
         Nende kahe rühma hulka peab kuuluma vähemalt kaks esindajat organisatsioonidest, kes esindavad vastavalt
         
                     a)
                  
                  
                     sotsiaal- ja majanduspartnereid;
                  
               
                     b)
                  
                  
                     teadusringkondi, sealhulgas sõltumatuid uurimisasutusi, ning
                  
               
                     c)
                  
                  
                     muid valitsusväliseid organisatsioone, sealhulgas arengu- ja keskkonnaorganisatsioone.
                  
               Alalised liikmed nimetatakse ametisse kaheks aastaks ning nende ametiaega võib pikendada. Tagada tuleb liikmete asjakohased teadmised ning laialdane geograafiline ja valdkondlik esindatus.
         2.   Käesolevas otsuses tähendavad kodanikuühiskonna organisatsioonid ühendusi, sihtasutusi ja muid eraõiguslikke institutsioone, millel on mittetulunduslik rahvusvaheline eesmärk ja mis on võimelised andma eksperditeavet või nõu lepinguga hõlmatavates küsimustes või mis esindavad lepinguga hõlmatavates küsimustes olulist osa avalikust arvamusest. Mittetulundusliku eesmärgi nõuet ei pea kohaldama teadusasutuste puhul, millel on lepinguga hõlmatavates küsimustes spetsiifilised eksperditeadmised.
         3.   Organisatsiooni käsitatakse CARIFORUMi riigi territooriumil või EÜ poole riigi territooriumil asuvana, kui selle organisatsiooni põhitegevus ning keskne juhtimine ja kontroll toimub vastavalt CARIFORUMI riigi või EÜ poole riigi territooriumil.
         Artikkel 2
         CARIFORUMi-EÜ kaubandus- ja arengukomitee (edaspidi „kaubandus- ja arengukomitee”) käsitleb kiiresti ning kiidab heaks CARIFORUMi riikide ja EÜ poole esitatud alaliste liikmete nimekirja ja selle uuendused.
         Artikkel 3
         Kõik organisatsioonid, mis vastavad artikli 1 lõigetes 2 ja 3 esitatud nõuetele, võivad osaleda komitee koosolekutel vaatlejana. Kaubandus- ja arengukomitee kiidab igal aastal heaks vastavalt CARIFORUMi riikide ja EÜ poole esitatud vaatlejate nimekirja. Komitee võib kutsuda eksperte oma töös osalema. Ekspertide ja vaatlejate osalemise kord sätestatakse komitee töökorras.
         Artikkel 4
         Euroopa Majandus- ja Sotsiaalkomitee täidab komitee sekretariaadi ülesandeid algetapis kuni 31. detsembrini 2010. See periood pikeneb automaatselt, kui lepinguosalised või Euroopa Majandus- ja Sotsiaalkomitee selle vastu ei ole, teatades sellest mõistliku aja võrra ette.
         Artikkel 5
         Rahastamise korra kehtestab kaubandus- ja arengukomitee. Rahalist abi oma kohustuste täitmiseks komitees võivad saada vaid komitee alalised liikmed.
         Artikkel 6
         Käesolev otsus jõustub …
         
            …,